Instituti i Statistikave (Shqipëri)

Instituti i Statistikave (shkurt: INSTAT) është një person juridik i pavarur publik i ngarkuar me prodhimin e statistikave zyrtare në Republikën e Shqipërisë.

INSTAT-i organizohet në nivel qëndror, me zyra rajonale statistikore në nivel vendor që funksionojnë brenda strukturës së tij organizative, e cila miratohet me vendim të Kuvendit, në përputhje me dispozitat e legjislacionit në fuqi për institucionet e pavarura.

 Vështrim i përgjithshëm 
Shërbimi statistikor në Republikën e Shqipërisë kryhet nga Instituti i Statistikave. Në vitin 1924 u krijua një zyrë statistikore që mbante të dhëna të ndryshme ekonomike pranë Ministrisë së Punëve Publike dhe Bujqësisë . Veprimtaria e kësaj zyre kufizohej në inventarët bujqësorë që përfshinin numrin e fermerëve dhe llojin dhe sasinë e përdorimit të tokës me bimë për përdorim bujqësor si dhe blegtoral, si dhe disa statistika të hollësishme për industrinë, tregtinë, eksport-importet dhe çmimet. Shërbimi statistikor u kthye në institucion me Dekretin nr. 121, dt. 8/04/1940.

Sistemi statistikor që pasoi, u krijua me Vendimin nr. 35, dt. 13.01.1945 me krijimin e Drejtorisë së Statistikave, institucion në varësi të Këshillit të Ministrave . Më vonë kjo drejtori kaloi në juridiksionin e Komisionit të Planifikimit Shtetëror.

Sot, në zbatim të ligjit nr. 17, datë 05.04.2018 "Për statistikat zyrtare",  ky sistem përbëhet nga një sërë institucionesh përgjegjëse për përpilimin e statistikave zyrtare dhe institucione të tjera, publike ose jo, të cilat prodhojnë statistika në fusha të ndryshme për mbikqyrjen ose zbatimin e politikave të tyre zhvillimore. Sistemi Kombëtar i Statistikave ushtron veprimtarinë e tij në përputhje me ligjin e sipërpërmendur dhe programin shumëvjeçar të statistikave, i cili miratohet me vendim të veçantë të Kuvendit.

 Shiko edhe 

 Avokati i Popullit (Shqipëri)

 Referime 

Kategoria:Agjenci qeveritare të Shqipërisë
Kategoria:Agjenci të pavarura qeveritare të Shqipërisë